Transport Malta qalet li x-xogħlijiet fuq il-bus lane tal-Pieta u l-Imsida mxew b’mod sostanzjali u issa daħlu fi stadju sensittiv minħabba n-natura tax-xogħlijiet li jridu jsiru. TM qalet li f’tentattiv biex titnaqqas il-konġestjoni tat-traffiku u tevita li tingħalaq it-triq matul l-aktar ħinijiet traffikużi tal-ġurnata, meta possibbli, ix-xogħlijiet fit-triq qed ikomplu matul il-lejl. Fil-fatt qalet li matul dawn l-aħħar jiem, il-kuntrattur qed ikompli bix-xogħlijiet wara t-8.00 p.m. u jibqa’ sejjer sa kmieni filgħodu. TM qalet li din il-miżura għandha l-għan li tnaqqas il-konġestjoni tat-traffiku, l-aktar meta tkun qed tagħti t-tarmak, liema xogħlijiet ikunu jeħtieġu l-għeluq parzjali tat-triq. Żiedet tgħid li volum anqas ta’ traffiku matul il-lejl jiffaċilità x-xogħol mingħajr impatt negattiv fuq il-komunità. L-awtorità żiedet tħabbar li llejla wara t-8.00 p.m. sa kmieni filgħodu se jkun qed isir xogħol fix-Xatt tal-Imsida bix-xogħlijiet ikomplu għada filgħodu u l-Ħadd wara t-8.00 p.m. sa kmieni t-Tnejn filgħodu. Hawnhekk mhux se jkun hawn aċċess minn Birkirkara By Pass/Scatepark lejn Xatt tal-Imsida. It-traffiku se jgħaddi minn Triq it-Torri, l-Imsida waqt li t-traffiku lejn il-by pass ta’ Birkirkara mhux se jkun affettwat. Ebda xogħol mhux skedat għas-Sibt filgħaxija u l-Ħadd filgħodu.